Renosterstropery is buite beheer, sê DAArgieffoto (Foto: Pete Ball/Pixabay) Ezemvelo KZN Wildlife oorweeg nou aanvanklike voorstelle deur die Demokratiese Alliansie in ŉ poging om renosterstropery hok te slaan. Dit volg ná meer as twee jaar se ongekende slagting. Geskrewe parlementêre vrae deur die DA het onthul hoe die KwaZulu-Natalse provinsiale raad nou ŉ rits misdaadbekamping- en teenrenosterstroperytegnieke sal oorweeg, sê Heinz de Boer, woordvoerder van die DA. “Die groot meerderheid van dié riglyne is herhaaldelik voorgehou by portefeuljekomitee- en wetgewervergaderings, en tog is dit tot dusver geïgnoreer. Dit sluit ŉ DA-voorstel in om ŉ multi-dissiplinêre teenstropery-taakspan aan te stel.” Amptelike syfers het onthul dat 61 renosters tussen 1 Januarie en 25 Maart vanjaar van Ezemvelo-parke gestroop is. Nie-amptelik is dié syfer eintlik nader aan 80. “Die statistieke is ŉ gruwelike scenario van voortgesette bloedvergieting in ons provinsie en alle tekens is daar dat vanjaar se syfers veel hoër sal wees as die 97 renosters wat in 2021 gestroop is.” Die Ezemvelo-bestuur stel nou die volgende voor: “Hierdie reaksie is ŉ klap in die gesig vir die publiek en natuurbewaarders wat al jare lank die swak samewerking tussen verskeie wetstoepassingsagentskappe en Ezemvelo betreur,” sê De Boer. “Intussen word toegewyde misdaadintelligensiebeamptes – wat gewapende stropers aangekeer en geskiet het – geleidelik uit die SAPD gewerk terwyl ŉ elektroniese teenstropery-sentrum in die Hluhluwe-Mfolozi-park grootliks disfunksioneel is.” De Boer meen die enigste positiewe punt oor die provinsiale departement van ekonomiese ontwikkeling, toerisme en omgewingsake is die erkenning dat die versuim om kritieke vakante poste te vul ŉ bydrae gelewer het tot die krisis. “Ravi Pillay, LUR vir die departement, moet nou vinnig begrotingsingrypings bekendmaak om nie net die vakante poste te vul nie, maar ook bewaarders en bestaande personeellede behoorlik toe te rus. Die huidige begroting doen eenvoudig nie genoeg om dié spesie te red nie.”